钦定古今图书集成/明伦汇编/闺媛典/第023卷 > 陶侃母湛氏
## 钦定古今图书集成/明伦汇编/闺媛典/第023卷 > 陶侃母湛氏

按《晋书列女传》：陶侃母湛氏，豫章新淦人也。初，侃父
丹聘为妾，生侃，而陶氏贫贱，湛氏每纺绩资给之，使
交结胜己。侃少为寻阳县吏，尝监鱼梁，以一坩鲊遗
母，湛氏封鲊及书，责侃曰：“尔为吏，以官物遗我，非唯
不能益吾，乃以增吾忧矣。”鄱阳孝廉范逵寓宿于侃。
时大雪，湛氏乃彻所卧新荐，自锉给其马，又密截发
卖与邻人，供肴馔。逵闻之，叹息曰：“非此母不生此子。”
侃竟以功名显。